இனி, வைரவமாவது:- பெரும்பாலும் வாமமதத்தோடு ஒத்துச் சிறுபான்மை ஆசாரங்களான் வேறுபட்டு வயிரவனே பரம்பொருள் எனக்கொண்டு வைரவபதத்திற் சேர்வதே முத்தி என்பதாம். இனி, ஐக்கியவாத சைவமாவது:-  “இன்மைமல மாயை கன்மம் என்றிரண்டே யிறைதான் இலங்குபல உயிர்களு முன்புரிந்தவிரு வினையின்-  தன்மைகளால் எவர்க்கும் தனுகரண புவன தந்திடுமிங்(கு) இதனாலே யிருபயனும் சார்ந்து- கன்மமெலா நேராக நேராதன் மருவக் கடவுளருளா லெவையும் கழித்திடுவன் அதனாற்-  பின்மலமா னவையணுகா பெருகொளிமுன் புளதே பெற்றிடும்” என்பதாம். இவ்வாறு அகப்புறச் சமயம் ஆறும் கண்டுகொள்க. காளாமுகம் சாம்பவம் முதலியனவும் இவற்றின் பகுதியாய் அடங்கும். இனிப், பாடாணவாத முதலிய அகச்சமயங்கள் ஆறன் கருத்துச் சங்கற்ப நிராகரணத்தில் விரித்து ஓதியவாற்றான் அறிக; ஈண்டும் வந்துழி வந்துழிக் காட்டுதும். ஈண்டுக் கூறாத சமயங்களும், கூறியவற்றின் பகுதியவாய் இவற்றுள்ளே அடங்கும். அஃதறிந்து அடக்கிக் கொள்க.